সাম্রাজ্যবাদের দোসর বিশ্বব্যাংক, আইএমএফ এবং ডব্লিউটিও’র খরবদারির কারণে আমাদের দেশের অর্থনীতি ও শিল্প প্রতিষ্ঠান চরম বিপর্যয়ের সম্মুখীন। বিদেশী পর্বতপ্রমাণ ঋণের বোঝা চাপানোর ফলে উন্নয়নমূলক সম্পদ নিঃশেষিত হচ্ছে। এ বিশ্বায়নপ্রক্রিয়ায় সবচেয়ে লাভবান হচ্ছে বৃহৎ আকারের একচেটিয়া ব্যবসায়ী গোষ্ঠী। আমাদের রাষ্ট্রায়ত্ত শিল্পপ্রতিষ্ঠান অপরিকল্পিতভাবে ব্যক্তি মালিকানায় ছেড়ে দেবার ফলে বহুজাতিক কোম্পানিগুলো আমাদের অর্থনীতির উপর খবরদারি করছে। তাদের নির্দেশ অনুযায়ী বিশ্বের বৃহত্তম পাটকল আদমজী বন্ধ করে দেয়ায় দেশের ৩৫ হাজার শ্রমিক ও পাটচাষিসহ ১ লাখ লোক কর্মহীন হয়ে পড়েছে। সরকারি ব্যাংকসহ সেবামূলক প্রতিষ্ঠান যেমন রেল, টিএন্ডটি, বিদ্যুৎ, পানি, তেল, ও বিএডিসিসহ অনেক শিল্প প্রতিষ্ঠান প্রাইভেটাইজেশন করার পরামর্শ দিচ্ছে এবং তেলের দাম বৃদ্ধির জন্য সরকারকে সব সময় চাপ প্রয়োগ করে আসছে। অন্য দিকে বিশ্বায়নের পথ ধরে পশ্চিমা উন্নত দেশের তৈরি পণ্য ও যন্ত্রপাতি বিনা বাধায় এদেশে প্রবেশ করছে। উন্নত ও আধুনিক প্রযুক্তির সুবিধা নিয়ে প্রস্তুত তাদের পণ্যাদি কেন্দ্রীয় বাজার থেকে দেশজ পণ্যাদি বিতাড়িত করে চলছে। পুঁজিবাদের নগ্ন আগ্রাসী হামলায় দেশীয় শিল্প কারখানা ও ব্যবসায় বাণিজ্য প্রচণ্ডভাবে ধ্বংসের মুখোমুখি হচ্ছে। অপর্যাপ্ত পুঁজি, সীমিত জাতীয় সঞ্চয়, পুরনো প্রযুক্তি, অদক্ষ মানবসম্পদ, আমদানিনির্ভর অর্থনীতি, রফতানির ক্ষেত্রে জটিলতা অনুন্নত ভৌত অবকাঠামো, বিশ্বব্যাংক ও আইএমএফ-এর কঠিন শর্তাবলি, বৈদেশিক মুদ্রার রিজার্ভ স্বল্পতা, রাজস্ব আদায়ের অদক্ষতা, ব্যাংক ও অন্যান্য আর্থিক প্রতিষ্ঠান থেকে সরকারের অতিমাত্রায় ঋণ গ্রহণ, সর্বোপরি সরকারের ঊর্ধ্বতন কর্তাব্যক্তিসহ দলীয় ও সুবিধাবাদী শ্রেণীর লাগামহীন লুটপাট, দুর্নীতি ও অনাদায়ী ব্যাংকঋণ বাংলাদেশের অর্থনীতিকে ক্রমশ পঙ্গু বানিয়ে ফেলেছে। অন্য দিকে ভারতসহ বিভিন্ন প্রতিবেশী দেশের চোরাই ব্যবসা দেশীয় ক্ষুদ্র শিল্পপ্রতিষ্ঠান ও কৃষিশিল্পকে ধ্বংসের দোরগোড়ায় পৌঁছে দিচ্ছে। বিশ্বায়নের ফলে বাংলাদেশের সার্বিক অর্থনীতির তেমন কোন উন্নয়ন হচ্ছে না; বরং মানুষের ক্রয় ক্ষমতা কিছুটা বাড়লেও শ্রমিকদের প্রকৃত ও ন্যায্য মজুরি আজও পাচ্ছে না। ফলে মানুষের কষ্ট-দুঃখ দুর্দশা আশানুরূপভাবে কমছে না বরং দিন দিন ব্যাপকহারে বেড়েই চলছে।